ZNANSTVENI ODBOR IN ZNANSTVENI SVETI EFSA

Znanstveni odbor in znanstveni sveti so pristojni za dajanje znanstvenih mnenj agencije. Sestavljajo jih visoko usposobljeni neodvisni strokovnjaki iz vse Evrope, ki imajo vrsto izkušenj na različnih področjih ocene tveganja (toksikologija, onesnaževala v živilski verigi, biološki dejavniki tveganja, gensko spremenjeni organizmi, krma, zdravje rastlin in izdelki za varstvo rastlin, zdravje in zaščita živali, dietetični izdelki, alergije, nova živila in prehrana).

Člani so imenovani na podlagi javnega postopka izbire glede na dokazano znanstveno odličnost, vključno z izkušnjami, ki jih imajo z znanstvenim ocenjevanjem in vzajemnim pregledovanjem znanstvenih del in publikacij. Člane imenuje upravni odbor za triletni mandat, z možnostjo ponovnega imenovanja.

Znanstveni odbor, ki ga sestavljajo predsedniki znanstvenih svetov in šest neodvisnih strokovnjakov:

* pripravlja znanstvene nasvete na področju novih, usklajenih pristopov za oceno tveganja za živila in krmo;
* zagotavlja strateške nasvete izvršnemu direktorju;
* podpira delo znanstvenih svetov agencije pri znanstvenih zadevah horizontalne narave;
* pripravlja nasvete o znanstvenem sodelovanju in mrežnem povezovanju z znanstveniki in raziskovalnimi organizacijami na nacionalni  in mednarodni ravni.

Znanstveni sveti ocenjujejo tveganja vsak na svojem specializiranem področju, ki so:

* aditivi za živila in arome (Svet za živilske aditive in arome – [FAF](http://www.efsa.europa.eu/en/panels/faf));
* dodatki in izdelki ali snovi, ki se uporabljajo v živalski krmi (Svet za dodatke in izdelke ali snovi, ki se uporabljajo v živalski krmi – [FEEDAP](http://www.efsa.europa.eu/en/panels/faf))
* izdelki za varstvo rastlin in njihovi ostanki (Svet za izdelke za varstvo rastlin in njihove ostanke – [PPR](http://www.efsa.europa.eu/en/panels/ppr))
* gensko spremenjeni organizmi (Svet za gensko spremenjene organizme – [GMO](http://www.efsa.europa.eu/en/panels/gmo))
* prehrana, nova živila in živilske alergene(Svet za prehrano, nova živila in živilske alergene – [NDA](https://www.efsa.europa.eu/en/panels/nda))
* biološki dejavniki tveganja (Svet za biološke dejavnike tveganja – [BIOHAZ](http://www.efsa.europa.eu/en/panels/biohaz))
* onesnaževala - (Svet za onesnaževala v živilski verigi – [CONTAM](http://www.efsa.europa.eu/en/panels/contam))
* zdravje in zaščita živali (Svet za zdravje in zaščito živali – [AHAW](http://www.efsa.europa.eu/en/panels/ahaw))
* zdravje rastlin (Svet za zdravje rastlin – [PLH](http://www.efsa.europa.eu/en/panels/plh))
* materiali v stiku z živili, encimi in pomožna tehnološka sredstva (Svet za material, namenjen za stik z živili, encime in pomožna tehnološka sredstva – [CEP](http://www.efsa.europa.eu/en/panels/cep)).

Znanstveni sveti po potrebi ustanavljajo delovne skupine, ki se ukvarjajo s posebnimi vprašanji in pomagajo pripravljati znanstvena mnenja. V te skupine so vključeni zunanji znanstveniki z ustreznim strokovnim znanjem in izkušnjami.